《五羊食荔枝龙眼》
宋代·曾丰

素闻岭南风，今假岭南馆。
穷秋余夏蒸，初腊借春暖。
披余汗流余，握简汗流简。
似登头痛山，而坐身热坂。
谁其善解纷，荔枝杂龙眼。
满盘随情堆，入手信意拣。
强餐饱为期，一澡得三浣。
疑吞玄冰丸，复咽飞雪散。
猗欤两清姿，南多北何罕。
天曾无全功，地固有偏产。
犹记记客闽，厌饫腹频坦。
一离余十年，口与南味断。
渴者易为饮，志得而意满。
儿辈舌太饶，平章味长短。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。